
RAPORT

asupra proiectului de Lege pentru aprobarea Ordonanţei Guvernului nr.42/2003 privind organizarea şi funcţionarea serviciilor de iluminat public



1. Cu adresa nr.232 din 24 martie 2003, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu proiectul de Lege pentru aprobarea Ordonanţei Guvernului nr.42/2003 privind organizarea şi funcţionarea serviciilor de iluminat public.



La întocmirea Raportului s-au avut în vedere: 

· avizul Comisiei pentru industrii şi servicii nr.23/90/13.03.2003;

· avizul Comisiei juridice, de disciplină şi imunităţi nr.232/02.04.2003;

· avizul Comisiei pentru buget, finanţe şi bănci nr.200/03.04.2003;

· avizul Consiliului Economic şi Social nr.218/29.01.2003;

· avizul Consiliului Legislativ nr.122/24.01.2003.



Proiectul de lege a fost dezbătut şi avizat în fond, în procedură obişnuită, în şedinţa din 4 iunie 2003. 



Obiectul de reglementare al Ordonanţei constă în instituirea unui cadru juridic necesar cu privire la înfiinţarea, organizarea, operarea, gestionarea, monitorizarea şi controlul funcţionării serviciilor de iluminat public de la nivelul localităţilor rurale şi urbane. 



2. Prin obiectul de reglementare şi conţinutul său, proiectul de lege face parte din categoria legilor ordinare. 



3. La dezbaterea proiectului de lege a participat ca invitat, în conformitate cu prevederile art.51 şi 52 din Regulamentul Camerei Deputaţilor, domnul Mircea Costache – consilier la Ministerul Administraţiei Publice. 



4. La lucrările Comisiei au fost prezenţi 25 deputaţi, din totalul de 26 membrii ai Comisiei. 



Raportul Comisiei a fost adoptat cu unanimitate de voturi. 



5. Proiectul de lege a fost adoptat de Senat în şedinţa din data de 13 martie 2003. 



In urma dezbaterii, Comisia propune admiterea cu modificări a proiectului de lege. 

AMENDAMENTE ADMISE



In urma dezbaterii, Comisia propune adoptarea proiectului de lege cu următoarele amendamente: 

	Nr.

crt
	Text iniţial


	Text propus de comisie

(autorul amendamentului)
	Motivarea

propunerii amendamentului

	1.
	
Articol unic – Se aprobă Ordonanţa Guvernului nr.42 din 30 ianuarie 2003 privind organizarea şi funcţionarea serviciilor de iluminat public, adoptată în temeiul art.1 pct.III.2 din Legea nr.680/2002 privind abilitarea Guvernului de a emite ordonanţe şi publicată în Monitorul Oficial al României, Partea I, nr.68 din 2 februarie 2003.


	
Articol unic – Se aprobă Ordonanţa Guvernului nr.42 din 30 ianuarie 2003 privind organizarea şi funcţionarea serviciilor de iluminat public, adoptată în temeiul art.1 pct.III.2 din Legea nr.680/2002 privind abilitarea Guvernului de a emite ordonanţe şi publicată în Monitorul Oficial al României, Partea I, nr.68 din 2 februarie 2003, cu următoarele modificări şi completări:


	In urma dezbaterilor în Comisie, Ordonanţa a fost aprobată cu modificări şi completări.

	2. 
	
Art.1. - (2) Serviciile de iluminat public, aşa cum au fost definite prin lege, fac parte din sfera serviciilor publice de gospodărie comunală.

(text ordonanţă)


	
1. Alineatul (2) al articolului 1 va avea următorul cuprins:


(2) Serviciile de iluminat public fac parte din sfera serviciilor publice de gospodărie comunală.

Autor: Comisia pentru industrii şi servicii.
	Exprimare mai clară.

	3. 
	
Art.5, alin.(1), lit.d) 


d) punerea în valoare, printr-un iluminat arhitectural şi ornamental adecvat, a zestrei arhitectonice şi peisagistice a localităţilor;

(text ordonanţă)


	
2. Litera d) a alineatului (1) al articolului 5 va avea următorul cuprins:


d) punerea în valoare, printr-un iluminat arhitectural şi ornamental adecvat, a patrimoniului arhitectonic şi peisagistic al localităţilor;

Autor: Coifan Viorel – Grupul parlamentar PNL.


	Terminologie adecvată.

	4.
	
________________________
	
3. La alineatul (2) al articolului 5 după litera g) se introduce litera h) cu următorul cuprins:


h) al economiei de piaţă şi eficienţei economice.

Autor: Ioan Oltean – Grupul parlamentar PD.


	Acest principiu se regăseşte în Nota de fundamentare alături de celelalte principii prevăzute de Ordonanţă. 

	5. 
	
Art.7 - (4) Operatorii care au primit delegarea serviciului au dreptul de servitute legală pentru toate instalaţiile şi echipamentele cu care se prestează serviciile de iluminat public.

(text ordonanţă)


	
4. Alineatul (4) al articolului 7 se abrogă.

Autor: Ioan Oltean – Grupul parlamentar PD.
	Textul alineatului (4) este cuprins la alineatul (8) al articolului 12. 

	6. 
	CAPITOLUL III 


SECŢIUNEA 1 
Gestiunea serviciilor de iluminat public
(text ordonanţă)


	
5. Titlul Secţiunii 1 a Capitolului III va avea următorul cuprins:

SECŢIUNEA 1 
Gestiunea şi administrarea serviciilor de iluminat public

Autor: Dobre Victor – Grupul parlamentar PNL.


	Redare completă a titlului secţiunii.

	7.
	
Art. 9. - (1) Gestiunea serviciilor de iluminat public se organizează la nivelul comunelor, oraşelor şi municipiilor după criteriul raportului cost/calitate optim pentru serviciul prestat comunităţii şi va ţine seama de mărimea, gradul de dezvoltare şi de particularităţile economico-sociale ale localităţilor, de starea dotărilor şi echipamentelor tehnice existente, precum şi de posibilităţile locale de finanţare a exploatării, întreţinerii şi dezvoltării acestora.

(text Ordonanţă)

	
6. Alineatul (1) al articolului 9 va avea următorul cuprins:


Art. 9. - (1) Gestiunea şi administrarea serviciilor de iluminat public se organizează la nivelul comunelor, oraşelor şi municipiilor după criteriul raportului cost/calitate optim pentru serviciul prestat comunităţii şi va ţine seama de mărimea, gradul de dezvoltare şi de particularităţile economico-sociale ale localităţilor, de starea dotărilor şi echipamentelor tehnice existente, precum şi de posibilităţile locale de finanţare a exploatării, întreţinerii şi dezvoltării acestora.


	Completarea reglementării.

	8.
	
Art. 10. - (1) Gestionarea serviciilor de iluminat public se realizează prin următoarele modalităţi: 


a) gestiune directă; 


b) gestiune delegată. 


(2) Alegerea formei de gestiune a serviciilor de iluminat public se face prin hotărâri ale consiliilor locale comunale, orăşeneşti, municipale sau ale Consiliului General al Municipiului Bucureşti, după caz, care vor fi licenţiate şi autorizate de ANRSC. 


(3) Indiferent de forma de gestiune adoptată, activităţile specifice serviciului de iluminat public se organizează şi se desfăşoară în conformitate cu prevederile art.6, pe baza unui caiet de sarcini şi a unui regulament al serviciului, prin care se stabilesc nivelurile de iluminat, indicatorii de performanţă ai serviciului, condiţiile tehnice, raporturile operator-utilizator, precum şi modul de tarifare, facturare şi încasare a contravalorii serviciului prestat. 


(4) Caietul de sarcini şi regulamentul serviciului se elaborează şi se aprobă de consiliile locale ale comunelor, oraşelor, municipiilor sau de Consiliul General al Municipiului Bucureşti, după caz, în conformitate cu caietul de sarcini-cadru şi cu regulamentul-cadru al serviciului de iluminat public, aprobate prin hotărâre a Guvernului. 


(5) Indiferent de forma de gestiune a serviciilor de iluminat public adoptată, autorităţile administraţiei publice locale vor urmări obţinerea unui serviciu de iluminat public corespunzător interesului general al comunităţilor locale pe care le reprezintă, în conformitate cu legislaţia internă şi cu reglementările Comunităţii Europene. 

(text Ordonanţă)


	
7. Articolul 10 va avea următorul cuprins:


Art. 10. - (1) Gestiunea serviciilor de iluminat public se realizează prin următoarele modalităţi: 


a) gestiune directă; 


b) gestiune delegată. 


(2) Alegerea formei de gestiune a serviciilor de iluminat public se face prin hotărâri ale consiliilor locale comunale, orăşeneşti, municipale sau ale Consiliului General al Municipiului Bucureşti, după caz. 


(3) Activităţile specifice serviciului de iluminat public se organizează şi se desfăşoară în conformitate cu prevederile art.6, pe baza unui caiet de sarcini şi a unui regulament al serviciului, prin care se stabilesc nivelurile de iluminat, indicatorii de performanţă ai serviciului, condiţiile tehnice, raporturile operator-utilizator, precum şi modul de tarifare, facturare şi încasare a contravalorii serviciului prestat. 


(4) Caietul de sarcini şi regulamentul serviciului se elaborează şi se aprobă de consiliile locale ale comunelor, oraşelor, municipiilor sau de Consiliul General al Municipiului Bucureşti, după caz, în conformitate cu caietul de sarcini-cadru şi cu regulamentul-cadru al serviciului de iluminat public, aprobate prin hotărâre a Guvernului. 


(5) Autorităţile administraţiei publice locale vor urmări obţinerea unui serviciu de iluminat public corespunzător interesului general al comunităţilor locale pe care le reprezintă.

Autori: Comisia pentru industrii şi servicii, Coifan Viorel – Grupul parlamentar PNL, Ciupercă Silvian – Grupul parlamentar PSD.
	Exprimare mai clară.

Referirea la licenţiere şi autorizare în acest context este lipsită de sens.

Exprimare mai clară.

Exprimare mai clară.

	9.
	
Art.12 


(6) Prevederile alin. (5) nu se aplică în cazul serviciilor de iluminat public care, la data intrării în vigoare a prezentei ordonanţe, se derulează în baza unor contracte de delegare a gestiunii sau de concesionare a serviciului de iluminat public legal încheiate; excepţia prevăzută la acest alineat operează până la expirarea sau rezilierea contractului, fără posibilitatea de prelungire a acestuia, dacă părţile au convenit în acest mod. 

.......................................................................


(8) Operatorii care la data intrării în vigoare a prezentei ordonanţe au încheiate contracte de concesiune vor depune documentaţia pentru licenţiere/autorizare, urmând a se încheia act adiţional la contractul de concesiune; acest act adiţional va cuprinde obligaţiile ce revin operatorilor în conformitate cu prevederile prezentei ordonanţe. 


(9) Pot face obiectul contractelor de delegare a gestiunii, total sau parţial, numai activităţile de operare propriu-zisă – gestiune, administrare, exploatare, întreţinere – precum şi activităţile de pregătire, finanţare şi realizare a investiţiilor din infrastructura aferentă serviciului de iluminat public. 

(text Ordonanţă)
	
8. Alineatele (6), (8) şi (9) ale articolului 12 vor avea următorul cuprins:


(6) Prevederile alin. (5) nu se aplică în cazul serviciilor de iluminat public care, la data intrării în vigoare a prezentei ordonanţe, se derulează în baza unor contracte de delegare a gestiunii sau de concesionare a serviciului de iluminat public legal încheiate; excepţia prevăzută la acest alineat operează până la expirarea sau rezilierea contractului, fără posibilitatea de prelungire a acestuia.

.......................................................................


(8) Operatorii care la data intrării în vigoare a prezentei ordonanţe au încheiate contracte de concesiune vor depune documentaţia pentru licenţiere/autorizare, urmând a se încheia act adiţional la contractul de concesiune; acest act adiţional va cuprinde obligaţiile ce revin operatorilor în conformitate cu prevederile prezentei ordonanţe. Operatorii care au primit delegarea serviciului au dreptul de servitute legală pentru toate instalaţiile şi echipamentele cu care se prestează serviciile de iluminat public.


(9) Pot face obiectul contractelor de delegare a gestiunii, total sau parţial, activităţile de operare propriu-zisă – gestiune, administrare, exploatare, întreţinere – precum şi activităţile de pregătire, finanţare şi realizare a investiţiilor din infrastructura aferentă serviciului de iluminat public. 

Autori: Ioan Oltean – Grupul parlamentar PD, Silvian Ciupercă – Grupul parlamentar PD.
	Exprimare mai clară şi acurateţe a textului.

Preluare a alin.(4) al art.7.

	10.
	
Art.15, alin.(4) lit.d)


d) venituri cu destinaţie specială constituite pe baza unor taxe locale instituite în urma consultării publice, în condiţiile legii;

(text Ordonanţă)


	
9. Litera d) a alineatului (4) al articolului 15 va avea următorul cuprins:


d) venituri cu destinaţie specială constituite pe baza unor taxe speciale instituite în urma consultării publice, în condiţiile legii;

Autor: Silvian Ciupercă – Grupul parlamentar PSD.
	Regimul taxelor locale, este precizat în O.u.G nr.36/2003 şi ele nu constituie venituri cu destinaţie specială.

Referirea din text este în mod evident la taxe speciale, conform art.8 alin.(2) al Legii nr.326/2001. 

	11.
	
Art. 16. - (1) Operatorul prestator de servicii de iluminat public poate fi compartimentul de specialitate organizat în cadrul aparatului propriu al consiliului local, serviciul public cu personalitate juridică şi buget propriu organizat în subordinea consiliilor locale, având ca sarcină coordonarea activităţii de iluminat public desfăşurate de o societate comercială cu capital public, privat sau mixt, autorizat conform prevederilor prezentei ordonanţe să gestioneze, să administreze şi să exploateze în vederea asigurării iluminatului public al localităţilor urbane şi/sau rurale unul sau mai multe sisteme de iluminat public. 
Serviciul de iluminat public poate fi prestat şi de către un serviciu public cu personalitate juridică şi buget propriu organizat în subordinea consiliilor locale.

(text Ordonanţă)


	
10. Alineatul (1) al articolului 16 va avea următorul cuprins:


Art.16. – (1) Operatorul prestator de servicii de iluminat public poate fi:


a) compartimentul de specialitate organizat în cadrul aparatului propriu al consiliului local, serviciul public cu personalitate juridică şi buget propriu organizat în subordinea consiliilor locale, având ca sarcină coordonarea activităţii de iluminat public desfăşurate de o societate comercială cu capital public, privat sau mixt, autorizat conform prevederilor prezentei ordonanţe să gestioneze, să administreze şi să exploateze în vederea asigurării iluminatului public al localităţilor urbane şi/sau rurale unul sau mai multe sisteme de iluminat public. 


b) Serviciu public cu personalitate juridică şi buget propriu organizat în subordinea consiliilor locale.

Autor: Ioan Oltean – Grupul parlamentar PD.


	Exprimare mai clară.

	12.
	
Art.19


(3) ANRSC are în principal sarcina de a monitoriza şi de a controla activitatea operatorilor cu privire la: respectarea regulamentului-cadru al serviciului de iluminat public, a regulamentului-cadru de organizare şi funcţionare, a regulamentului-cadru de delegare a gestiunii, la respectarea indicatorilor de performanţă ai serviciului, la respectarea legii concurenţei şi la exploatarea eficientă a patrimoniului public şi/sau privat al unităţilor administrativ-teritoriale afectat serviciilor.

(text Ordonanţă)


	
11. Alineatul (3) al articolului 19 va avea următorul cuprins:


(3) ANRSC are în principal sarcina de a monitoriza şi de a controla activitatea operatorilor cu privire la: respectarea regulamentului-cadru al serviciului de iluminat public, a contractului-cadru de organizare şi funcţionare, a regulamentului-cadru de delegare a gestiunii, la respectarea indicatorilor de performanţă ai serviciului şi la respectarea legii concurenţei. 

Autori: Silvian Ciupercă – Grupul parlamentar PSD; Victor Dobre – Grupul parlamentar PNL.


	Exprimare corectă şi acurateţe juridică. 

	13. 
	
Art.25 lit.f)


f) să stabilească condiţiile de asociere sau de formare de societăţi mixte, numai pe bază de licitaţie organizată în conformitate cu procedurile legale de delegare a gestiunii serviciilor publice de iluminat public; 
(text Ordonanţă)


	
12. Litera f) a articolului 25 se abrogă.

Autor: Silvian Ciupercă – Grupul parlamentar PSD.
	Dacă prin condiţii de asociere s-a avut în vedere un parteneriat public-privat, atunci reglementarea se regăseşte în altă parte.

Exprimarea este lipsită de sens.



	14.
	
Art.28 alin.(1) lit.d)


d) să presteze serviciul de iluminat public pentru toţi utilizatorii cu care a încheiat contracte de prestare şi utilizare a serviciului;

(text Ordonanţă)


	
13. Litera d) a alineatului (1) al articolului 28 se abrogă.

Autor: Victor Dobre – Grupul parlamentar PNL.
	Prevederile contractului privesc numai părţile semnatare.

	15.
	CAPITOLUL VI

Tarife

(text Ordonanţă)


	
14. Titlul Capitolului VI va avea următorul cuprins:

CAPITOLUL VI

Tarife şi taxe

Autor: Radu Liviu Bara – Grupul parlamentar PSD


	Punerea de acord a titlului cu textele din cuprinsul său.

	16.
	
Art.34 alin.(2) lit.c)


c) revocarea hotărârii prin care s-a aprobat delegarea de gestiune şi rezilierea contractului de delegare a gestiunii dacă, timp de 12 luni de la încheierea acestuia, se constată încălcarea repetată a obligaţiilor contractuale.

(text Ordonanţă)


	
15. Litera c) a alineatului (2) al articolului 34 va avea următorul cuprins:


c) revocarea hotărârii prin care s-a aprobat delegarea de gestiune şi rezilierea contractului de delegare a gestiunii dacă, timp de 6 luni de la încheierea acestuia, se constată încălcarea repetată a obligaţiilor contractuale.

Autor: Comisia pentru industrii şi servicii.


	Scurtarea termenului pentru a putea relua procedura de delegare cât mai urgent.


AMENDAMENTE RESPINSE



In cursul dezbaterii, Comisia a respins următoarele amendamente:

	Nr.

crt
	Text iniţial


	Text propus de comisie

(autorul amendamentului)
	Motivarea

propunerii amendamentului

	1.
	
Art.4. – (2) Serviciile de iluminat public se gestionează şi se administrează prin intermediul unor structuri specializate, denumite în continuare operatori, care vor fi licenţiaţi şi autorizaţi în condiţiile legii.

(text Ordonanţă)


	
Art.4. – (2) Serviciile de iluminat public se gestionează şi se administrează prin intermediul unei structuri specializate, denumită în continuare operator, care va fi licenţiată şi autorizată în condiţiile legii.

Autor: Comisia pentru industrii şi servicii.



	Pentru susţinere: Conform tehnicii legislative, este de preferat numărul singular.

Pentru respingere: Sunt mai mulţi operatori, nu doar unul.

	2.
	
Art.5. – (1) Organizarea şi desfăşurarea serviciilor de iluminat public sunt destinate satisfacerii unor cerinţe/nevoi de utilitate publică ale comunităţilor locale, şi anume:

(text Ordonanţă)
	
Art.5. – (1) Serviciul de iluminat public este destinat satisfacerii unor cerinţe/nevoi de utilitate publică ale comunităţilor locale, şi anume:

Autor: Comisia pentru industrii şi servicii.


	Pentru susţinere: Exprimare mai clară.

Pentru respingere: Textul Ordonanţei este corect redactat.

	3. 
	
Art.6. f) respectarea reglementărilor specifice în vigoare din domeniul transportului, distribuţiei şi utilizării energiei electrice;

(text Ordonanţă)


	
Art.6. f) respectarea reglementărilor specifice în vigoare din sectorul energiei electrice;

Autor: Comisia pentru industrii şi servicii.


	Pentru susţinere: Termenul de sector este mai cuprinzător şi a fost definit în Legea energiei electrice.

Pentru respingere: Textul Ordonanţei este explicit.

	4.
	
Art.6. g) respectarea standardelor minimale privind iluminatul public, prevăzute de normele interne şi ale Uniunii Europene în acest domeniu.

(text Ordonanţă)


	
Art.6. g) respectarea standardelor privind iluminatul public.

Autor: Comisia pentru industrii şi servicii.


	Pentru susţinere: Exprimare mai clară.

Pentru respingere: Textul Ordonanţei este complet şi explicit.

	5. 
	
Art.7. – (1) Serviciile de iluminat public vor respecta şi vor îndeplini, la nivelul comunităţilor locale, în întregul lor, indicatorii de performanţă aprobaţi prin hotărâri ale consiliilor locale ale comunelor, oraşelor şi municipiilor sau ale Consiliului General al Municipiului Bucureşti, după caz.

(text Ordonanţă)


	
Art.7. – (1) Serviciul de iluminat public va respecta şi va îndeplini, la nivelul comunităţii locale, indicatorii de performanţă aprobaţi prin hotărâri ale consiliilor locale ale comunelor, oraşelor şi municipiilor sau ale Consiliului General al Municipiului Bucureşti, după caz.

Autor: Comisia pentru industrii şi servicii.
	Pentru susţinere: Exprimare mai clară.

Pentru respingere: Textul Ordonanţei este corect redactat.



	6.
	
Art.7. – (2) Indicatorii de performanţă ai serviciului se aprobă în baza unui studiu de oportunitate care va ţine seama cu prioritate de necesităţile comunităţilor locale, de starea tehnică şi eficienţa sistemelor de iluminat public existente, precum şi de standardele minimale privind iluminatul public, prevăzute de normele interne şi ale Uniunii Europene în acest domeniu. 


(3) Înaintea supunerii lor spre aprobare, propunerile de indicatori de performanţă ai serviciilor de iluminat public, rezultate din studiul efectuat în acest scop, vor fi dezbătute public în cadrul comunităţilor locale. 
(text Ordonanţă)


	
Se abrogă.


Se abrogă.

Autor: Comisia pentru industrii şi servicii.
	Pentru susţinere: Sunt proceduri deja stabilite.

Pentru respingere: reglementare completă.

Pentru susţinere: Orice hotărâre a consiliului local se supune apriori dezbaterii publice.

Pentru respingere: reglementare completă.



	7.
	
Art.8. – (1) Înfiinţarea, organizarea, coordonarea şi controlul funcţionării serviciilor de iluminat public la nivelul unităţilor administrativ-teritoriale, precum şi înfiinţarea, dezvoltarea şi modernizarea sistemelor de iluminat public constituie dreptul exclusiv al autorităţilor administraţiei publice locale. 


(2) Gestiunea şi administrarea serviciilor de iluminat public, precum şi funcţionarea, exploatarea şi întreţinerea sistemelor de iluminat public aferente intră în atribuţiile şi responsabilitatea exclusivă a autorităţilor administraţiei publice locale. 

(text Ordonanţă)


	
Art.8. – (1) Înfiinţarea, organizarea, coordonarea şi controlul funcţionării serviciilor de iluminat public la nivelul unităţilor administrativ-teritoriale, precum şi înfiinţarea, dezvoltarea şi modernizarea sistemelor de iluminat public este obligaţia autorităţilor administraţiei publice locale. 


(2) Gestiunea şi administrarea serviciului de iluminat public, precum şi funcţionarea, exploatarea şi întreţinerea sistemelor de iluminat public aferente se realizează în condiţiile prezentei ordonanţe.

Autor: Comisia pentru industrii şi servicii. 


	Pentru susţinere: Nu poate fi un drept exclusiv ci, cel mult, o obligaţie.

Pentru respingere: Corelare cu prevederile art.3 alin.(3).

Pentru susţinere: La articolul 11 şi 12 se precizează explicit modul de realizare a gestiunii directe şi delegate.

Pentru respingere: Textul Ordonanţei este corect şi complet.

	8.
	
Art. 9. - (1) Gestiunea serviciilor de iluminat public se organizează la nivelul comunelor, oraşelor şi municipiilor după criteriul raportului cost/calitate optim pentru serviciul prestat comunităţii şi va ţine seama de mărimea, gradul de dezvoltare şi de particularităţile economico-sociale ale localităţilor, de starea dotărilor şi echipamentelor tehnice existente, precum şi de posibilităţile locale de finanţare a exploatării, întreţinerii şi dezvoltării acestora. 


(2) Înfiinţarea, dezvoltarea şi modernizarea sistemelor de iluminat public se fac în baza unor studii de fezabilitate întocmite din iniţiativa autorităţilor administraţiei publice locale, care vor analiza necesitatea şi oportunitatea înfiinţării/dezvoltării acestora, vor evalua indicatorii tehnico-economici, vor identifica sursele de finanţare a investiţiilor şi vor indica soluţia optimă din punct de vedere tehnico-economic. 

(text Ordonanţă)


	
Art. 9. - (1) Gestiunea serviciilor de iluminat public se organizează la nivelul comunelor, oraşelor şi municipiilor având la bază raportul cost/calitate optim pentru serviciul prestat comunităţii şi va ţine seama de mărimea, gradul de dezvoltare şi de particularităţile economico-sociale ale localităţilor, de starea dotărilor şi echipamentelor tehnice existente, precum şi de posibilităţile locale de finanţare a exploatării, întreţinerii şi dezvoltării acestora. 


(2) Înfiinţarea, dezvoltarea şi modernizarea sistemelor de iluminat public se fac în baza unor studii de fezabilitate aprobate de autoritatea administraţiei publice locale. 

Autor: Comisia pentru industrii şi servicii.
	Pentru susţinere: Exprimare mai clară.

Pentru respingere: Textul Ordonanţei este corect.

Pentru susţinere: Autoritatea nu are capacitatea de a întocmi studii de fezabilitate ci doar le aprobă pe cele întocmite de persoane fizice sau juridice specializate.

Pentru respingere: Textul Ordonanţei este corect şi complet.

	9.
	
Art.10. – (2) Alegerea formei de gestiune a serviciilor de iluminat public se face prin hotărâri ale consiliilor locale comunale, orăşeneşti, municipale sau ale Consiliului General al Municipiului Bucureşti, după caz, care vor fi licenţiate şi autorizate de Autoritatea Naţională de Reglementare pentru Serviciile Publice de Gospodărie Comunală, denumită în continuare ANRSC. 

(text Ordonanţă)
	
Art.10. – (2) Alegerea formei de gestiune a serviciilor de iluminat public se face prin hotărâri ale consiliilor locale comunale, orăşeneşti, municipale sau ale Consiliului General al Municipiului Bucureşti, după caz. Operatorul serviciului de iluminat public va fi licenţiat de Autoritatea Naţională de Reglementare pentru Serviciile Publice de Gospodărie Comunală, denumită în continuare ANRSC.

Autor: Comisia pentru industrii şi servicii.


	Pentru susţinere: Exprimare mai clară. Autorizarea se face în condiţiile stabilite la art.12 alin.(7). 

Pentru respingere: Textul Ordonanţei este corect redactat.

	10.
	
Art.10. – (3) Indiferent de forma de gestiune adoptată, activităţile specifice serviciului de iluminat public se organizează şi se desfăşoară în conformitate cu prevederile art.6, pe baza unui caiet de sarcini şi a unui regulament al serviciului, prin care se stabilesc nivelurile de iluminat, indicatorii de performanţă ai serviciului, condiţiile tehnice, raporturile operator-utilizator, precum şi modul de tarifare, facturare şi încasare a contravalorii serviciului prestat. 

(text Ordonanţă)


	
Art.10. – (3) Activităţile specifice serviciului de iluminat public se organizează şi se desfăşoară în conformitate cu prevederile art.6, pe baza unui caiet de sarcini şi a unui regulament al serviciului, prin care se stabilesc nivelurile de iluminat, indicatorii de performanţă ai serviciului, condiţiile tehnice, raporturile operator-utilizator, precum şi modul de tarifare, facturare şi încasare a contravalorii serviciului prestat. 

Autor: Comisia pentru industrii şi servicii.
	Pentru susţinere: Exprimare mai clară.

Pentru respingere: Reglementare completă.

	11.
	
Art.12. – (2) Pe durata derulării contractului de delegare a gestiunii, bunurile mobile sau imobile aparţinând domeniului public sau privat al unităţilor administrativ-teritoriale, utilizate pentru realizarea serviciului, se încredinţează operatorului căruia i s-a atribuit contractul de delegare a gestiunii.

(text Ordonanţă)


	
Art.12. – (2) Pe durata derulării contractului de delegare a gestiunii, bunurile mobile sau imobile aparţinând domeniului public sau privat al unităţilor administrativ-teritoriale, utilizate pentru realizarea serviciului, se concesionează sau închiriază, în condiţiile legii operatorului căruia i s-a atribuit contractul de delegare a gestiunii.

Autor: Comisia pentru industrii şi servicii.
	Pentru susţinere: Conform art.135 din Constituţie, bunurile publice se concesionează sau închiriază.

Pentru respingere: Textul Ordonanţei este corect.

	12.
	
Art.12. – (3) Gestiunea delegată se realizează prin intermediul unor operatori prestatori de servicii de iluminat public care pot fi societăţi comerciale cu capital public, privat sau mixt.

(text Ordonanţă)


	
Art.12. – (3) Gestiunea delegată se realizează prin intermediul unor operatori, persoane juridice, prestatori de servicii de iluminat public.

Autor: Comisia pentru industrii şi servicii.
	Pentru susţinere: Exprimare mai concisă.

Pentru respingere: Textul Ordonanţei este complet.

	13.
	
	
La articolul 12, după alineatul 5 se introduce alineatul (51) cu următorul cuprins:


(51) Prin excepţie de la prevederile alin.(5), delegarea gestiunii serviciilor de iluminat public se poate realiza direct către operatorul persoană juridică cu capital integral al unităţii administrativ-teritoriale.

Autor: Comisia pentru industrii şi servicii. 


	Pentru susţinere: In conformitate cu art.13 alin.(2) din O.G. Nr.71/2002.

Pentru respingere: Excede cadrul reglementării.

	14.
	
Art.12. – (7) Participarea la procedura de delegare a gestiunii se face în baza autorizaţiei eliberate de ANRSC.

(text Ordonanţă)
	
Art.12. – (7) Participarea operatorilor la procedura de delegare a gestiunii se face în baza autorizaţiei eliberate de ANRSC.

Autor: Comisia pentru industrii şi servicii.


	Pentru susţinere: Exprimare mai clară.

Pentru respingere: Reglementare corectă. Corelare cu art.4 alin.(2). 



	15.
	
Art.12. – (8) Operatorii care la data intrării în vigoare a prezentei ordonanţe au încheiate contracte de concesiune vor depune documentaţia pentru licenţiere/autorizare, urmând a se încheia act adiţional la contractul de concesiune; acest act adiţional va cuprinde obligaţiile ce revin operatorilor în conformitate cu prevederile prezentei ordonanţe.

(text Ordonanţă)


	
Art.12. – (8) Operatorii care la data intrării în vigoare a prezentei ordonanţe au încheiate contracte de concesiune vor depune documentaţia pentru licenţiere, urmând a se încheia act adiţional la contractul de concesiune; acest act adiţional va cuprinde obligaţiile ce revin operatorilor în conformitate cu prevederile prezentei ordonanţe.

Autor: Comisia pentru industrii şi servicii.
	Pentru susţinere: Conform alin.(7) nu este necesară autorizarea în acest caz.

Pentru respingere: nu există o piaţă a operatorilor; întâi se autorizează şi apoi se licenţiază.

	16.
	
Art.14. – (2) f) acoperirea prin tarife cel puţin a sumelor investite şi a cheltuielilor curente de funcţionare şi întreţinere a serviciului.

(text Ordonanţă)


	
Art.14. – (2) f) acoperirea prin tarife a costurilor justificate, a cheltuielilor de dezvoltare şi a unei rate rezonabile a profitului.

Autor: Comisia pentru industrii şi servicii.


	Pentru susţinere: Similar cu modul de formare a tarifului pentru consumatorii de energie electrică.

Pentru respingere: Textul propus este ambiguu şi interpretabil.



	17.
	
Art. 15. - (1) Finanţarea şi realizarea investiţiilor aferente serviciilor de iluminat public se fac cu respectarea legislaţiei în vigoare privind iniţierea, fundamentarea, promovarea şi aprobarea investiţiilor publice, a legislaţiei privind achiziţiile publice de lucrări, bunuri şi servicii şi cu respectarea dispoziţiilor legale referitoare la calitatea şi disciplina în construcţii, urbanism şi amenajarea teritoriului.

(text Ordonanţă)


	
Se abrogă

Autor: Dinu Gheorghe – Grupul parlamentar PRM.
	Pentru susţinere: textul este redundant.

Pentru respingere: textul Ordonanţei este corect.

	18.
	
Art. 16. - (1) Operatorul prestator de servicii de iluminat public poate fi compartimentul de specialitate organizat în cadrul aparatului propriu al consiliului local, serviciul public cu personalitate juridică şi buget propriu organizat în subordinea consiliilor locale, având ca sarcină coordonarea activităţii de iluminat public desfăşurate de o societate comercială cu capital public, privat sau mixt, autorizat conform prevederilor prezentei ordonanţe să gestioneze, să administreze şi să exploateze în vederea asigurării iluminatului public al localităţilor urbane şi/sau rurale unul sau mai multe sisteme de iluminat public. Serviciul de iluminat public poate fi prestat şi de către un serviciu public cu personalitate juridică şi buget propriu organizat în subordinea consiliilor locale.

(text Ordonanţă)


	
Se abrogă

Autor: Comisia pentru industrii şi servicii.
	Pentru susţinere: Teza se regăseşte, într-o formă mult mai clară la art.4 alin.(2).

Pentru respingere: textul completează prevederile art.4 alin.(2).

	19.
	
Art. 17. - (1) Operatorii serviciilor de iluminat public cu capital public, aparţinând unităţilor administrativ-teritoriale sau statului, pot fi privatizaţi în condiţiile legii. 


(2) Hotărârea de privatizare a operatorilor aparţine consiliilor locale comunale, orăşeneşti, municipale sau Consiliului General al Municipiului Bucureşti, după caz, în funcţie de apartenenţa capitalului social şi de subordonarea operatorului ce urmează a fi privatizat. 


(3) Privatizarea operatorilor se face în conformitate cu prevederile legale în vigoare; procedura de privatizare va include în mod obligatoriu şi procedura de delegare a gestiunii, prin care ofertantul desemnat câştigător al procedurii de privatizare obţine şi contractul de delegare a gestiunii serviciului de iluminat public.

(text Ordonanţă)


	
Se abrogă

Autor: Comisia pentru industrii şi servicii.
	Pentru susţinere: Modul de privatizare nu face obiectul prezentei ordonanţe.

Pentru respingere: reglementare completă şi corectă.



	20.
	
Art. 19. - (1) Activităţile de reglementare, licenţiere şi/sau autorizare a operatorilor, îndrumare metodologică, monitorizare şi control al modului de respectare şi aplicare a legislaţiei specifice domeniului se încredinţează ANRSC, care, în colaborare cu Comitetul Naţional Român pentru Iluminat (CNRI), va dezvolta un sistem informaţional ce va permite compararea continuă a fiecărui indicator de performanţă în acest domeniu.

(text Ordonanţă)


	
Art. 19. - (1) Activităţile de reglementare, licenţiere şi/sau autorizare a operatorilor, îndrumare metodologică, monitorizare şi control al modului de respectare şi aplicare a legislaţiei specifice domeniului se încredinţează ANRSC, care, în colaborare cu Comitetul Naţional Român pentru Iluminat, denumit în continuare CNRI, va dezvolta un sistem informaţional ce va permite compararea continuă a fiecărui indicator de performanţă în acest domeniu.

Autor: Comisia pentru industrii şi servicii.
	Pentru susţinere: conform normelor de tehnică legislativă.

Pentru respingere: textul Ordonanţei este corect; în continuare s-a folosit denumirea completă şi nu prescurtată.

	21.
	
Art.24. d) să informeze periodic locuitorii cu privire la starea serviciilor de iluminat public, la măsurile adoptate sau preconizate pentru asigurarea acestora, inclusiv cu privire la necesitatea instituirii unor taxe locale pentru finanţarea serviciului;

(text Ordonanţă)


	
Art.24. d) să informeze periodic locuitorii cu privire la starea serviciilor de iluminat public, la măsurile adoptate sau preconizate pentru asigurarea acestora, inclusiv cu privire la necesitatea instituirii unor taxe speciale pentru finanţarea unor investiţii în infrastructura serviciului de iluminat public;

Autor: Silvian Ciupercă – Grupul parlamentar PSD.


	Pentru susţinere: Legea nr.326/2001 a serviciilor publice de gospodărire comunală face referire în art.8 alin.2 la taxe speciale (pentru finanţarea cheltuielilor de capital), cu trimitere la Legea nr.189/1998 a finanţelor publice locale.

Pentru respingere: textul ordonanţei este corect.



	22.
	
Art.28 alin.(1) lit.h) 


h) să pună în aplicare metode performante de management, care să conducă la reducerea costurilor de operare, inclusiv prin aplicarea procedurilor concurenţiale date de normele legale în vigoare pentru achiziţiile de lucrări, bunuri şi servicii.

(text Ordonanţă)


	
Se abrogă.

Autor: Dobre Victor – Grupul parlamentar PNL.
	Pentru susţinere: textul este inutil.

Pentru respingere: reglementare completă.

	23.
	
Art.28. – (4) Operatorii serviciilor de iluminat public au obligaţia să asigure finanţarea pregătirii profesionale a propriilor salariaţi.

(text Ordonanţă)


	
Se abrogă.

Autor: Dobre Victor – Grupul parlamentar PNL.
	Pentru susţinere: Obligaţia nu poate fi impusă prin lege.

Pentru respingere: reglementare completă şi corelare cu legislaţia muncii.

	24.
	
Art.31. – (1) Beneficiarii persoane fizice şi/sau juridice au obligaţia de a respecta clauzele contractului de prestare a serviciilor de iluminat public, inclusiv prevederile regulamentului serviciilor de iluminat public, şi de a-şi achita obligaţiile de plată în conformitate cu prevederile acestora, stabilite sub formă de taxe locale.

(text Ordonanţă)
	
Art.31. – (1) Beneficiarii persoane fizice şi/sau juridice au obligaţia de a respecta prevederile regulamentului serviciilor de iluminat public, aprobat în condiţiile legii.

Autor: Silvian Ciupercă – Grupul parlamentar PSD.


	Pentru susţinere: Nu se pot impune beneficiarilor persoane fizice sau juridice, obligaţii de respectare a prevederilor unor contracte semnate între reprezentanţii legali ai comunităţilor locale şi operatorii serviciilor de iluminat public.

Pentru respingere: reglementare completă şi corectă.



	25. 
	
Art.31. – (2) Utilizatorii serviciilor de iluminat public sunt obligaţi să achite către operatori contravaloarea facturilor reprezentând plata serviciilor primite, în termen de 30 de zile calendaristice de la data emiterii facturii.

(text Ordonanţă)


	
Art.31. – (2) Reprezentanţii utilizatorilor serviciilor de iluminat public sunt obligaţi să achite către operatori contravaloarea facturilor reprezentând plata serviciilor primite, în termen de 30 de zile calendaristice de la data emiterii facturii.

Autor: Silvian Ciupercă – Grupul parlamentar PSD.


	Pentru susţinere: Intrucât, conform art.29 alin.1, utilizatorii sunt localităţi sau comunităţi locale, este evident că reprezentanţii lor legali achită contravaloarea serviciilor prestate.

Pentru respingere: actele normative speciale stabilesc cine este reprezentant. 



	26.
	
Art.32. – (2) Cuantumul şi regimul taxelor locale pentru asigurarea finanţării serviciului de iluminat public se stabilesc anual prin hotărâri ale consiliilor locale sau ale Consiliului General al Municipiului Bucureşti, după caz, în conformitate cu prevederile legale în vigoare.

(text Ordonanţă)


	
Se abrogă. 

Autor: Silvian Ciupercă – Grupul parlamentar PSD.


	Pentru susţinere: Finanţarea serviciului se face din surse depersonalizate ale bugetelor locale, iar instituirea de taxe speciale este reglementată în Legea nr.189/1998.

Pentru respingere: reglementare corectă şi completă.

	27.
	
Art.32. – (3) Structura şi nivelul tarifelor şi taxelor vor fi stabilite astfel încât:

(text Ordonanţă)


	
Art.32. – (3) Structura şi nivelul tarifelor vor fi stabilite astfel încât:

Autor: Silvian Ciupercă – Grupul parlamentar PSD.


	Pentru susţinere: Asigurarea coerenţei cu propunere de eliminare a taxelor locale, pentru asigurarea finanţării serviciului de iluminat public. 

Pentru respingere: textul Ordonanţei este corect.



	28. 
	
Art.32. – (3) Structura şi nivelul tarifelor şi taxelor vor fi stabilite astfel încât: 


a) să acopere costul efectiv al prestării serviciului; 


b) să acopere cel puţin sumele investite şi cheltuielile curente de întreţinere şi exploatare; 


c) să descurajeze consumul excesiv şi risipa; 


d) să încurajeze exploatarea eficientă a serviciului şi protecţia mediului; 


e) să încurajeze investiţiile de capital; 


f) să respecte autonomia financiară a operatorului.


	
Se abrogă.
	Pentru susţinere: textul Ordonanţei este inutil.

Pentru respingere: se explicitează cuantumul şi structura taxelor şi tarifelor.


PREŞEDINTE,
















SECRETAR, 




IOAN OLTEAN













KOVACS CSABA TIBERIU


Expert parlamentar:

Stelian Androne

